Леонид Трефолев
Тояжчица

Превод от руски: Василка Хинкова, —

chitanka.info

Тояжчица[0]

Там на Волга-река край скалистия бряг

с мъка крачат бурлак до бурлак.

С всяка крачка умората тяхна расте,

но пак пеят „Тояжчица“ те.

Ех, да плъзнеше сянка в брега нажежен

в този жарък, безоблачен ден —

би по-леко бурлакът теглото търпял

и по-леко „Тояжчица“ пял.

„Бий, тояжчице, бий!“ — И задружно пъхтят…

От очите им сълзи текат.

И ги жули туй остро кълчищно въже…

„Бий!“ и „Бий!“ пеят тия мъже.

… От Самара до Рибинск ечи песента;

не от радост е бликнала тя:

в нея скръб погребална и болка звучат

и гневът на изстрадала гръд.

Справедливият гняв към злочеста съдба,

със народа повела борба,

повелила с ярем на врата ден и нощ

да се труди за чуждия грош…

„Ей, по-живо!“ — надава стопанинът вой

и печалбата смята си той.

… Главо учена, ти със сметало в ръка,

изчисли покрай Волга-река

колко кости лежат по скалистия път,

та сандъците толкоз тежат!

[0] Известната руска народна песен „Дубинушка“. — Б.пр.; „Тояжчица“ е буквален превод на „Дубинушка“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.